ཨེ་མ་ཧོ༔བདག་འདྲ་པདྨ་འབྱུང་གནས་ཀྱིས༔ཚེ་ལམ་མནྡཱ་ར་བ་དང༔ཚེ་ཡི་སྒྲུབ་མཆོག་འདི་བསྒྲུབས་པས༔ཚེ་ཡི་རིག་འཛིན་བདག་གིས་ཐོབ༔དེ་ནས་བོད་དུ་བྱོན་པའི་ཚེ༔བསམ་ཡས་མཆིམས་ཕུར་འདི་བསྒྲུབས་ནས༔ཆོས་རྒྱལ་སྐུ་ཚེ་བསྲིང་སྙམ་པས༔བློན་པོ་གདུག་པའི་ཕྲག་དོག་གིས༔རྒྱལ་པོ་ཉིད་ལ་དབང་མེད་དེ༔བོད་ཁམས་བསོད་ནམས་སྤྱིར་ཆུང་བས༔འདི་ཉིད་རྒྱལ་པོས་མ་ཐོབ་བོ༔ཚེ་ཡི་སྒྲུབ་ཆུ་བུམ་པ་གང༔གཡའ་མ་ལུང་གི་བྲག་ལ་སྦས༔རྡོ་རྗེ་ཕྲེང་བའི་དབང་ཆོག་འདི༔སྤེལ་བར་ཟབ་ཆོས་བློས་མ་ཐོང༔ཁྱད་མེད་འདྲ་ཡང་ཟབ་ཁྱད་ཡོད༔ལྷོ་བྲག་མཁར་ཆུའི་གནས་མཆོག་ལས༔ལྕགས་ཕུར་ཅན་དུ་ཤོག་སེར་འདི༔བདག་འདྲ་ནམ་མཁའི་སྙིང་པོ་ཡིས༔གུ་རུའི་གསུང་བཞིན་ཟིན་རིས་བྱས༔ན་སོ་ཕྱིན་པར་གྱུར་པ་དེས༔ལེགས་པོ་ཁོ་ན་མ་བྱུང་ཡང༔འདི་ཉིད་མཐོང་བས་རིག་འཛིན་ཐོབ༔མཁར་ཆུ་ལྕགས་ཕུར་ཅན་དུ་སྦྱར༔མོན་རོང་མཚམས་སུ་གཏེར་དུ་སྦས༔ལྔ་བཅུ་ཁ་རལ་དུས་མཐར་ཐུག༔སྤྱིར་ནི་བོད་ལ་བསོད་ནམས་མེད༔ཁྱད་པར་མཐའ་འཁོབ་ལྷོ་ཕྱོགས་རྣམས༔ཁྲག་མཚོ་འཁྱིལ་པའི་དུས་ཤིག་འབྱུང༔སྒྲུབ་པ་ཚེ་ཡི་ལོང་མེད་དུས༔ངེས་མེད་རྩིང་སྤྱོད་ཧུར་འདྲོགས་ཅན༔ཐབས་ཀྱི་ཆ་འཛིན་ལྟེ་སྨེ་ཅན༔ཤེས་རབ་ཆ་འཛིན་བརླ་གཡོན་པའི༔དཔྱི་ཟུར་ཌཱ་ཀིའི་སྤྱན་འདྲས་མཚན༔དེ་དང་ཆོས་འདི་སུས་འབྲེལ་བ༔སྐྱེ་བ་གསུམ་གྱིས་རིག་འཛིན་ཐོབ༔ལས་ཅན་དེ་དང་འདི་འཕྲད་ཤོག༔ས་མ་ཡ༔རྒྱ་རྒྱ་རྒྱ༔